|  |
| --- |
| Høringsparterne      |

Høring over udkast til ny drikkevandsbekendtgørelse og ny bekendtgørelse om kvalitetskrav til miljømålinger

Hermed sendes udkast drikkevandsbekendtgørelse og bekendtgørelse om kvalitetskrav til miljømålinger i høring. Høringsvar kan sendes elektronisk til mfvm@mfvm.dk, med cc til mampe@mfvm.dk. senest onsdag  **den 23. oktober 2019.**

Høringsvar fra ikke-ministerielle høringsparter offentliggøres på høringsportalen på http://www.hoeringsportalen.dk efter høringsfristens udløb. Ved afgivelse af høringssvar samtykker høringsparten i, at vedkommendes høringssvar, e-mailadresse og navn offentliggøres på høringsportalen efter endt høring.

Spørgsmål til bekendtgørelsen kan rettes til Malene Maxe Petersen på e-mail: mampe@mfvm.dk.

Baggrunden for ændringerne er følgende:

**1. Ændring af drikkevandsbekendtgørelsen:**

Chlorothalonil-amidsulfonsyre

I foråret 2019 blev der konstateret chlorothalonil-amidsulfonsyre i drikkevandet i Egedal Kommune. Da en sundhedsmæssig vurdering viste, at stoffet ned til en grænseværdi på 0,01 mikrogram/liter ikke kunne afvises at kunne skade arveanlæggene, besluttede den daværende miljø- og fødevareminister at ændre drikkevandsbekendtgørelsens kvalitetskrav for stoffet fra 0,1 mikrogram/liter (det generelle krav for pesticider) til 0,01 mikrogram/liter. Derudover indsatte man et krav om, at alle vandforsyninger skulle kontrollere for stoffet inden 1. november 2019.

I løbet af august 2019 er en række nye studier blevet gennemgået og Miljøstyrelsen har konkluderet, at det almindelige kvalitetskrav på 0,1 mikrogram for pesticider/liter er tilstrækkeligt sikkert.

På denne baggrund lægges op til, at drikkevandsbekendtgørelsen ændres, således at kvalitetskravet for stoffet hæves fra 0,01 mikrogram/liter til 0,1 mikrogram/liter svarende til ”øvrige pesticider og nedbrydningsstoffer”, og at kravet til gennemførelse af kontrol for stoffet inden 1. november 2019 ophæves.

Stoffet vil vedblive at være på pesticidlisten i drikkevandsbekendtgørelsen, som obligatorisk parameter vandforsyningerne skal måle for i deres almindelige kontrolprogram.

Opdatering af pesticidlisten

Miljøstyrelsen og GEUS har foretaget en gennemgang og prioritering af relevante analyseresultater for pesticider fra vandværkernes boringskontrol og andre undersøgelser af grundvand og dokumenteret gennemgangen i et fælles notat, der har været præsenteret for Vandpanelet.

På denne baggrund foreslås seks chloracetamider optaget på boringskontrollens obligatoriske pesticidliste - drikkevandsbekendtgørelsens bilag 2.

**2. Ændring af bekendtgørelse om kvalitetskrav til miljømåling:**

Ændringerne er konsekvensændringer af ændringerne i drikkevandsbekendtgørelsen.

Det følger af bekendtgørelse om kvalitetskrav til miljømålinger, at de prøver, der skal analyseres i henhold til drikkevandsbekendtgørelsen, skal analyseres af et akkrediteret laboratorium. Da der imidlertid pt. ikke er noget dansk laboratorium, der er akkrediteret til bestemmelse af alle de 6 nye stoffer, indsættes i kvalitetskravsbekendtgørelsen en note om, at kravet om akkreditering ved analyse af de 6 nye stoffer først gælder 6 måneder efter bekendtgørelsens ikrafttræden.

Herudover  slettes særkravet for Chlorothalonil-amidsulfonsyre fra bekendtgørelsen, hvilket betyder, at der fremover vil gælde de samme analysekvalitetskrav for dette stof som for ”øvrige pesticider og nedbrydningsprodukter fra pesticider”, der er anført ved stofnavn i drikkevandsbekendtgørelsens bilag 2.

Bekendtgørelsesudkastene er sendt i høring hos de parter, der fremgår af vedlagte liste.

Med venlig hilsen

Malene Maxe Petersen

+45 22 49 05 75

mampe@mfvm.dk